РЕШЕНИЕ НА КОМИСИЯТА
от 15 ноември 2010 година
за признаване на латвийската база данни за едър рогат добитък за напълно работеща
(нотифицирано под номер C(2010) 7782)
(само текстът на латвийски език е автентичен)
(2010/692/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и на продукти от говеждо месо и за отмяна на Регламент (ЕО) № 820/97 на Съвета (1), и по-специално член 10, буква б) от него,
като има предвид, че:
(1)
Член 6, параграф 3 от Регламент (ЕО) № 1760/2000 (наричан по-долу за краткост „регламентът“) предвижда, че държавите-членки, които имат компютризирана база данни, която Комисията счита за напълно работеща, могат да определят, че паспорт се издава само на животни, предназначени за търговия в рамките на Съюза, и че тези животни се придружават от техните паспорти само когато са премествани от територията на съответната държава-членка на територията на друга държава-членка.
(2)
Латвия представи в Комисията искане за признаване за напълно работеща на базата данни, която е част от латвийската система за идентификация и регистрация на животни от рода на едрия рогат добитък, в съответствие с регламента. Латвийските органи предоставиха също така на Комисията съответна информация относно съвместимостта на базата данни с разпоредбите на член 5 от регламента.
(3)
Комисията се запозна с информацията, предоставена от латвийските органи, и след проведена инспекция сметна, че искането е достатъчно добре обосновано, като се изключат някои адаптации, които латвийските органи се ангажираха да приключат не по-късно от 30 септември 2010 г.
(4)
Преди датата 1 октомври 2010 г. латвийските органи потвърдиха, че са били предприети допълнителни мерки, които да осигурят спазването на заложените в регламента срокове за нотифициране на събития, откриването и проследяването на животните, нотифицирани като напуснали животновъдния обект, без впоследствие да са били нотифицирани нито пристигането им в друг животновъден обект, нито смъртта им, и предаването на компетентните органи при пристигането на паспортите, придружаващи животните от други държави-членки.
(5)
С оглед на гореизложеното, считано от 1 октомври 2010 г. е целесъобразно да се признае за напълно работеща латвийската база данни за едър рогат добитък,
ПРИЕ НАСТОЯЩОТО РЕШЕНИЕ:
Член 1
Латвийската база данни за едър рогат добитък се признава за напълно работеща от 1 октомври 2010 г.
Член 2
Адресат на настоящото решение е Република Латвия.
Съставено в Брюксел на 15 ноември 2010 година.